Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Matul il-laqgħa tal-G20 dwar l-Afganistan, il-President tal-Kummissjoni Ewropea, Ursula von der Leyen, se tħabbar pakkett ta' appoġġ li jiswa madwar EUR 1 biljun għall-poplu Afgan u l-pajjiżi ġirien, li jittratta l-ħtiġijiet urġenti fil-pajjiż u fir-reġjun. Is-sitwazzjoni soċjoekonomika fl-Afganistan qed tiddeterjora, u qed tpoġġi mijiet ta' eluf ta' Afgani f'riskju hekk kif qed toqrob ix-xitwa. L-għajnuna umanitarja waħedha mhux se tkun biżżejjed biex jiġu evitati l-ġuħ u kriżi umanitarja kbira. L-għajnuna għall-iżvilupp ġenerali tal-UE lill-Afganistan għadha ffriżata. Il-ħames punti ta' riferiment miftehma mill-Ministri tal-Affarijiet Barranin tal-UE jibqgħu validi. Dawn iridu jiġu ssodisfati qabel ma tkun tista' terġa' tibda l-kooperazzjoni għall-iżvilupp regolari. L-aħbar issegwi d-diskussjoni tal-Ministri tal-UE għall-iżvilupp biex ikun hemm approċċ ikkalibrat biex jingħata appoġġ dirett lill-popolazzjoni Afgana biex tiġi evitata katastrofi umanitarja mingħajr ma jiġi leġittimizzat il-gvern interim tat-Taliban. Il-President Ursula von der Leyen qalet: “Irridu nagħmlu dak kollu li nistgħu biex nevitaw kollass umanitarju u soċjoekonomiku kbir fl-Afganistan. Jeħtieġ li nagħmlu dan malajr. Konna ċari dwar il-kundizzjonijiet tagħna għal kull involviment mal-awtoritajiet Afgani, inkluż dwar ir-rispett tad-drittijiet tal-bniedem. Sa issa, ir-rapporti jitkellmu waħedhom. Iżda l-poplu Afgan ma għandux iħallas il-prezz tal-azzjonijiet tat-Taliban. Huwa għalhekk li l-pakkett ta' appoġġ Afgan huwa għall-poplu Afgan u l-ġirien tal-pajjiż li kienu l-ewwel li pprovdewh bl-għajnuna.” Pakkett ta' appoġġ Afgan Il-pakkett ta' appoġġ Afgan jgħaqqad l-għajnuna umanitarja tal-UE mat-twassil ta' appoġġ immirat fuq il-ħtiġijiet bażiċi għall-benefiċċju dirett tal-poplu Afgan u l-pajjiżi ġirien. Il-pakkett tal-lum jinkludi l-EUR 300 miljun għal skopijiet umanitarji diġà miftiehma. Dan l-appoġġ umanitarju huwa akkumpanjat minn appoġġ speċjalizzat addizzjonali għat-tilqim, kenn, kif ukoll il-protezzjoni tal-popolazzjoni ċivili u d-drittijiet tal-bniedem. Il-Kummissjoni Ewropea qed taħdem biex tagħmilha possibbli li jintużaw fondi maħsuba għall-Afganistan għal somma ta' mill-inqas EUR 250 miljun għal appoġġ “umanitarju plus” lil persuni Afgani fi ħtiġijiet urġenti, b'mod partikolari fil-qasam tas-saħħa, b'rispett sħiħ tal-proċeduri ta' programmazzjoni tal-NDICI. Dan il-finanzjament se jkun b'appoġġ dirett għall-popolazzjoni lokali u se jiġi mgħoddi lill-organizzazzjonijiet internazzjonali fil-post, filwaqt li jiġu rispettati l-prinċipji ta' involviment stabbiliti mill-Konklużjonijiet tal-Kunsill miftehma mill-Ministri tal-Affarijiet Barranin tal-UE fil-21 ta' Settembru. Il-ġirien diretti tal-Afganistan kienu l-ewwel li pprovdew sikurezza lill-Afgani li ħarbu mill-pajjiż. Din hija r-raġuni għaliex se jiġu allokati fondi addizzjonali biex jappoġġaw lil dawn il-pajjiżi fil-ġestjoni tal-migrazzjoni, kif ukoll fil-kooperazzjoni dwar il-prevenzjoni tat-terroriżmu, il-ġlieda kontra l-kriminalità organizzata u l-faċilitazzjoni ta' immigrazzjoni illegali. Meħuda flimkien, il-linji differenti ta' appoġġ għall-poplu Afgan se jammontaw għal madwar EUR 1 biljun. Kif enfasizzat fil-Forum ta' Livell Għoli tal-UE dwar l-għoti ta' protezzjoni lill-Afgani f'riskju, rotot sikuri u legali għall-protezzjoni fl-UE jinkludu fil-perjodu qasir il-passaġġ sikur tal-Afgani affiljati mal-UE u l-Istati Membri tagħha u gruppi vulnerabbli bħad-difensuri tad-drittijiet tal-bniedem, in-nisa, il-ġurnalisti, l-attivisti tas-soċjetà ċivili, il-pulizija u l-uffiċjali tal-infurzar tal-liġi, l-imħallfin u l-professjonisti tas-sistema tal-ġustizzja, inklużi l-familji tagħhom. F'terminu medju u twil, il-Kummissjoni se tappoġġa bi skema pluriennali l-Istati Membri li jiddeċiedu li jospitaw Afgani f'riskju permezz ta' finanzjament mill-UE għar-risistemazzjonijiet u l-ammissjoni umanitarja u perkorsi komplementari oħra, kif ukoll assistenza operazzjonali mill-aġenziji tal-Ġustizzja u l-Affarijiet Interni tal-UE. Kuntest Il-pakkett ta' appoġġ Afgan tħabbar mill-President tal-Kummissjoni Ewropea fid-diskors tagħha dwar l-Istat tal-Unjoni Ewropea fil-15 ta' Settembru 2021.